钦定古今图书集成/明伦汇编/官常典/第104卷 > 《赵郡清河二王传论》同前
## 钦定古今图书集成/明伦汇编/官常典/第104卷 > 《赵郡清河二王传论》同前

《易》称“天地盈虚，与时消息”，况于人乎？盖以通塞有期，
污隆适道。举世思治，则显仁以应之；小人道长，则俭
德以避之。至若负博陆之图，处藩屏之地，而欲迷邦
违难，其可得乎！赵郡以跗萼之亲，当顾命之重，高揖
则宗社易危，去恶则人神俱泰。是用安夫一德，同此
贞心，践畏途而不疑，履危机而莫惧。以斯忠义，取毙
凶慝，岂“道光四海，不遇周成之明；将朝去三仁，终见
殷墟之祸。”不然，则邦国殄瘁，何影响之速乎！清河属
经纶之会，自致青云，出将入相，翊成鸿业。虽汉朝刘
贾，魏室曹洪，俱未足论其高下。天保不辰，易生悔咎，
固不可掩其风烈，适以彰显祖之失德云。